C 270/7

Publicarea unei cereri de înregistrare a unei denumiri în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2020/C 270/06)

Prezenta publicare conferă dreptul de opoziție la cererea de înregistrare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1) în termen de trei luni de la data prezentei publicări.

DOCUMENT UNIC

„MİLAS ZEYTİNYAĞI”

Nr. UE: PDO-TR-02379 – 13.11.2017

DOP (X) IGP ( )

1. Denumirea (denumirile) [a (ale) DOP sau IGP]

„Milas Zeytinyağı”

2. Statul membru sau țara terță

Turcia

3. Descrierea produsului agricol sau alimentar

3.1. Tipul de produs

Clasa 1.5. Uleiuri și grăsimi (unt, margarină, ulei etc.)

3.2. Descrierea produsului căruia i se aplică denumirea de la punctul 1

„Milas Zeytinyağı” este un ulei de măsline extravirgin obținut doar din măsline din soiul Memecik, cultivate în districtul Milas. Uleiul de măsline este obținut numai prin procedee mecanice.

— Uleiul are culoare verde-închis/galben-închis și miros înțepător de fructe.

— Aroma uleiului de măsline amintește de ierburi, iar gustul este caracterizat de note de ardei iute și de piper negru.

— α- tocoferol: cel puțin 100 mg/kg de ulei.

— Conținutul total de fenoli: cel puțin 100 mg/kg

— Conținutul de acizi grași liberi (exprimat ca acid oleic) al uleiului „Milas Zeytinyağı” este mai mic de 0,7 %.

— Indicele de peroxid mediu al uleiului „Milas Zeytinyağı” este de 4,5 mEq oxigen activ/kg de ulei, cu un maxim de 20 mEq de oxigen activ/kg de ulei.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

Uleiul „Milas Zeytinyağı” este obținut exclusiv din măsline, mai exact din soiul Memecik, cultivate în aria geografică delimitată. Orice alte soiuri adăugate în timpul recoltării nu pot depăși 5 %.

3.4. Etape specifice ale producției care trebuie să se desfășoare în aria geografică delimitată

Operațiunile legate de producția materiei prime și de prelucrare trebuie să fie realizate în cadrul ariei geografice delimitate.

3.5. Norme specifice privind felierea, răzuirea, ambalarea etc. ale produsului la care se referă denumirea înregistrată

—

3.6. Norme specifice privind etichetarea produsului la care se referă denumirea înregistrată

În plus față de mențiunile obligatorii prevăzute de reglementările privind etichetarea și prezentarea produselor alimentare, etichetarea include următoarele elemente:

— denumirea „Milas Zeytinyağı”;

— denumirea comercială și adresa sau denumirea prescurtată și adresa sau marca înregistrată a producătorului;

— logoul DOP al Uniunii Europene;

— următorul logo:

— holograma oficială, dovada autenticității produsului.

4. Delimitarea concisă a ariei geografice

Aria geografică a denumirii protejate este constituită din toate satele și orașele din districtul Milas. Toate localitățile fac parte din provincia Muğla, situată în partea de sud a Turciei, pe coasta Mării Egee.

5. Legătura cu aria geografică

Specificitatea ariei geografice

Districtul Milas este situat în regiunea Menteșe din nord-vestul provinciei Muğla; este o zonă muntoasă, cu văi înguste și adânci și cu terenuri calcaroase, care se întinde pe direcția nord/sud-est de la lacul Bafa până la depresiunea Milas și de la muntele Ilbıra (la vest) până la depresiunea Akçay (la est). Zonele agricole limitate și relieful muntos, precum și dealurile din acest district constituie un mediu favorabil pentru cultura măslinilor. În Milas, cultivarea măslinilor a devenit o activitate agricolă impusă de condițiile naturale.

În districtul Milas se înregistrează caracteristicile tipice ale climei mediteraneene. Măslini necesită condiții de temperatură medie de 15-20 °C în timpul perioadei de înflorire, de 15-20 °C în timpul perioadei de coacere a fructelor și de minimum 5 °C de la coacere până la recoltare. În plus, este necesară o anumită perioadă de frig în timpul formării mugurilor florali. Măslinele sunt foarte sensibile la temperaturi scăzute și se vor deteriora în cazul în care temperatura minimă zilnică scade sub -7 °C. Temperatura medie zilnică în plantațiile de măslini din Milas este de minimum 9,9 °C în decembrie, minimum 8,9 °C în ianuarie și minimum 9,5 °C în februarie; aceste temperaturi sunt foarte potrivite pentru a servi drept perioadă rece necesară. În luna mai, adică în perioada de înflorire, temperatura medie cea mai scăzută este de 19,4 °C, iar în perioada de coacere a fructelor, temperatura medie cea mai scăzută este de 17,4 °C. Aceste valori ale temperaturii reprezintă condiții aproape optime de cultivare a măslinilor și conduc la obținerea unor producții mari de măsline. Solul din Milas este aluvionar, precum și argilo-nisipos. Acest tip de sol reține apa și face posibilă creșterea unor rădăcini mai puternice ale măslinilor, obținându-se astfel producții mai mari. De asemenea, de mulți ani, în districtul Milas se înregistrează precipitații medii de 900-1 000 mm, valori adecvate pentru cultura măslinilor, fără a fi nevoie de irigare. Deși irigarea face ca măslinele să fie mai mari și să aibă un conținut mai ridicat de apă, acest procedeu are și efecte negative asupra acumulării de fenoli și asupra transferului acestora către uleiul de măsline.

Factori umani

Orașul Milas este o așezare umană veche de peste 5 000 de ani. Încă din timpul civilizației Caria, condițiile naturale au făcut ca producția de măsline și producția de ulei de măsline să fie principala activitate agricolă din regiune. Pe drumul dintre Milas și Bodrum a fost găsit soclul unei prese, format din rocă autohtonă din albia râului Sarıçay (Pilav tepe) și datat din 2000 î.H.. Dovezile din secolele al XVI-lea și al XVII-lea fac referire la presele de măsline și la gospodăriile cu măslini aflate în Milas în vremea Imperiului Otoman. Priceperea cultivatorilor locali de măslini este esențială pentru începerea recoltării. Maturarea uleiului de măsline influențează atât conținutul de clorofilă, cât și conținutul de antioxidanți. Alegerea momentului potrivit pentru recoltare (înainte de coacerea completă, când conținutul de clorofilă și de fenoli este mai mic) conferă uleiului „Milas Zeytinyağı” conținutul de fenoli și culoarea specifice. Tradiția îndelungată a producției de ulei de măsline din zonă a dus, de asemenea, la apariția a numeroase unități de producție a uleiului de măsline în regiune. Astfel, măslinele sunt transformate în ulei de măsline într-un timp foarte scurt, împiedicându-se hidroliza trigliceridelor în acizi grași liberi și menținându-se un conținut redus de acizi grași liberi.

Specificitatea produsului

Specificitatea uleiului „Milas Zeytinyağı” este legată de culoarea sa verde-închis/galben-închis, de aroma înțepătoare, fructată, cu note de ierburi, precum și de gustul său de ierburi, de ardei iute și de piper negru. Aceste caracteristici sunt influențate de soiul Memecik. Soiul Memecik se cultivă în districtul Milas de mai multe generații, acesta fiind soiul predominant din zonă. Potrivit studiilor științifice, soiul de măsline Memecik are, în mod inerent, o activitate antioxidantă ridicată și un conținut ridicat de fenoli în comparație cu alte cultivare din Turcia (Sevim și Tuncay; 2012). Cu toate acestea, conținutul de α-tocoferol al uleiului de măsline produs în Milas din soiul de măsline Memecik este mai mare decât cel al uleiurilor de măsline obținute în zonă din alte cultivare și, de asemenea, este mai mare decât cel al uleiurilor de măsline obținute în alte regiuni (Sevim, Köseoğlı, Çetin; 2016). Cercetările privind componentele volatile ale uleiului „Milas Zeytinyağı” au demonstrat că conținutul bogat în fenoli influențează atât aroma, cât și gustul produsului, iar cei mai frecvenți compuși fenolici sunt hexanalul, responsabil de notele de „ierburi, de mere și de iarbă cosită”, E-2-hexenalul, responsabil de notele „amare, de migdale, de ierburi și de mere”, hexanolul, responsabil de notele „fructate și de iarbă cosită” și Z-3 hexenolul, responsabil de notele „fructate, verzi și amare”. Conținutul ridicat de fenoli și de α-tocoferol protejează, de asemenea, uleiul de măsline de oxidare, conferindu-i valori de peroxid mai mici.

Legătura cauzală

Uleiul „Milas Zeytinyağı” se caracterizează prin prezența soiului Memecik, care este bine stabilit în zonă, aproape toți măslinii aparținând acestui soi. Prezența dominantă a acestui soi influențează compoziția chimică a uleiului, determinând în special conținutul de fenoli și activitatea antioxidantă.

Condițiile pedoclimatice specifice ale ariei geografice și factorii umani joacă, de asemenea, un rol în crearea specificității uleiului „Milas Zeytinyağı”. Relieful muntos și prezența dealurilor în acest district au impus cultivarea măslinilor ca principală activitate agricolă. Valorile temperaturii reprezintă condiții aproape optime de cultivare a măslinilor și conduc la obținerea unor producții mari de măsline. Lipsa irigațiilor conduce la obținerea unor măsline cu conținut fenolic ridicat. Cultivatorii de măslini încep recoltarea înainte ca măslinele să fie pe deplin coapte, pentru ca uleiul de măsline să aibă culoarea și aroma specifice. Prelucrarea rapidă joacă, de asemenea, un rol în menținerea unor valori reduse ale peroxidului și a unui conținut redus de acizi grași liberi.

Trimitere la publicarea caietului de sarcini

[articolul 6 alineatul (1) al doilea paragraf din regulament]

(1) JO L 343, 14.12.2012, p. 1.